C 300/24

Становище на Европейския комитет на регионите — Стратегия за правата на хората с увреждания

(2021/C 300/06)

Главен докладчик: Daniela BALLICO (IT/ЕКР), кмет на Чампино (РМ) Отправен документ: Съобщение на Комисията до Европейския парламент, Съвета, Европейския икономически и социален комитет и Комитета на регионите — Съюз на равенство: Стратегия за правата на хората с увреждания за периода 2021—2030 г. COM(2021) 101 final

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

1. подчертава, че правата на хората с увреждания, залегнали в членове 2, 9, 10, 19, 168 и 216, параграф 2 от Договора за функционирането на Европейския съюз (ДФЕС) и членове 2 и 21 от Договора за Европейския съюз (ДЕС), членове 3, 15, 21, 23 и 26 от Хартата на основните права на Европейския съюз, членове 3 и 17 от Европейския стълб на социалните права, както и в Конвенцията на ООН за правата на хората с увреждания, ратифицирана на 26 ноември 2009г., трябва да бъдат гарантирани и насърчавани във всички сфери и на всички равнища на Европейския съюз и държавите членки;

2. приветства съобщението „Съюз на равенство: Стратегия за правата на хората с увреждания за периода 2021—2030 г.“ като стратегическо действие, насочено към насърчаване на автономността и приобщаването, гарантиране на равноправното упражняване на правата и закрила на гражданите, които са най-силно изложени на риск от дискриминация и социална маргинализация;

3. смята, че с оглед на правомощията им и свършената работа по тяхното упражняване, местните и регионалните власти трябва да получат признание като стратегически партньори при разработването, изпълнението и мониторинга на стратегията;

4. призовава за по-голямо признание на местните и регионалните власти, като се има предвид, че много от политиките за приобщаване на хората с увреждания трябва да се осъществяват и прилагат на местно равнище от инстанции, близки до хората с увреждания. За да се гарантира пълна ангажираност са необходими адаптирани национални, регионални и местни политики и средства, както и допълнителни достатъчни ресурси по линията на европейските фондове, за да се осъществи справедлив преход към независим живот и участие в живота на общността за хората с увреждания;

5. подчертава значението на политическата рамка на стратегията и нейните действия, тъй като тази рамка представлява подновена възможност за постигане на конкретни цели на място, свързани с приобщаването и независимостта на хората с увреждания в Европейския съюз, като се тръгне от държавите членки. Стратегията идва в труден момент, тъй като пандемията от COVID-19 постави на сериозен риск оцеляването, здравето и достойнството на хората с увреждания, като разкри всички слабости в системите за социална закрила и приобщаване;

6. приветства създаването на рамка от мерки, предназначени да гарантират права и възможности, засягащи хората с увреждания — физически, и/или увреждания на отделни органи, сензорни, интелектуални, психически или хора с множество увреждания, които представляват една пета от европейското население. Наличието на увреждане е показател за по-висок риск от бедност, изключване и депресия, особено когато средата не е пригодна за хората с различни потребности;

7. изразява задоволство от стратегията относно Конвенцията на ООН за правата на хората с увреждания, която е първият универсален план за действие за гарантиране на правата и възможностите за хората с увреждания;

8. подкрепя лансирането от Европейската комисия на платформата за хората с увреждания през 2021 г. и изразява желание да участва в нея като наблюдател, за да следи за ефективното включване на хората с увреждания във всички политики и програми. Подчертава необходимостта от пълноценно включване на местните и регионалните власти, тъй като те са ключови участници в управлението на политиките, които засягат пряко хората с увреждания по места;

9. призовава за засилено сътрудничество с представителни европейски институционални равнища и поради това подчертава, че КР може да допринесе за работата на платформата чрез мобилизиране на местните и регионалните власти за повишаване на осведомеността относно предизвикателствата на новата стратегия в борбата със стереотипите и дискриминацията на хората с увреждания и чрез насърчаване на подходящо и равно третиране в ежедневието;

10. подчертава значението на работата с организациите на гражданското общество, сдруженията на хората с увреждания и членовете на техните семейства с цел прилагане на принципа „нищо за нас без нас“, като се подсигурят механизми за участие на хората с увреждания и на техните семейства чрез активните в сектора организации и освен това се създадат обособени пространства за работа с жените и момичетата с увреждания;

11. отново изтъква значението на това, да се приеме цялостна междусекторна перспектива; призовава за включване на конкретни действия, насочени към уязвими групи на хора с увреждания, които са изправени пред препятствия, основаващи се на преплитане на множество фактори като биологичен и социален пол, сексуална ориентация, расов или етнически произход, възраст, религия и убеждения , или социално-икономически затруднения или друго уязвимо положение. Поради това призовава Европейската комисия да доразвие този междусекторен подход и да изготви инициативи, чието прилагане да въздейства на планирането, управлението и оценката на публичните политики;

12. посочва необходимостта да се приеме принципът, съгласно който публичните администрации би трябвало да дават пример за това как да се структурира социалното приобщаване и как да се гарантират права и равни възможности за хората с увреждания както по отношение на включването в отворения пазар на труда, така и по отношение на предоставянето на достъпни услуги. За тази цел е необходимо КР, в качеството си на работодател и институционален участник, да следва този принцип като дава пример и да приеме пътна карта за това;

13. подчертава необходимостта, особено в областта на включването в пазара на труда и достъпността на стоки и услуги, да се изтъкнат редът и условията за участие на частния сектор, чрез публично-частно партньорство;

14. отбелязва, че в стратегията пандемията се разглежда само по отношение на независимия начин на живот и незначително във връзка с образователното приобщаване. отбелязва липсата на подходящо признание за лицата, полагащи грижи в семейство (неформални грижи), явление, което се отнася главно до жените и отново се прояви силно по време на пандемията в резултат на ограничаването на предлаганите услугите за членовете на техните семейства, което показа, че работата по оказване на помощ и полагане на грижи е с основно значение, както и необходимостта от допълнително подсигуряване на достъпа до технологии и употребата им в личната сфера;

15. настоятелно призовава държавите членки да включат конкретни мерки за хората с увреждания в своите национални програми за реформи и национални планове за възстановяване и устойчивост;

Достъпност, независимост и равенство

16. изразява съгласие с Европейската комисия относно действията за стартиране през 2022 г. на „AccessibleEU“ — ресурсен център, който ще обедини всички заинтересовани страни. Освен това призовава за: извършване на оценка на функционирането на вътрешния пазар на помощни технологии до 2023 г.; подкрепа за прилагането на задълженията в сферата на достъпността на директивите за обществените поръчки; извършване на оценка на прилагането на Директивата за достъпност на уебсайтовете; изготвяне на опис на дейностите, свързани с железопътната инфраструктура, и тяхното равнище на достъпност;

17. приветства ратифицирането на Конвенцията на ООН за правата на хората с увреждания (КПХУ на ООН) от ЕС и неговите държави членки; призовава Съвета и всички държави членки да подпишат Факултативния протокол към тази конвенция на ООН;

18. изразява съгласие с Европейската комисия относно необходимостта от наблюдение на прилагането на различните директиви в сферата на достъпността, така че ЕС и всичките институции да могат да бъдат в състояние да провеждат подходящи политики за прилагане; законодателството в сферата на достъпността следва стриктно да се спазва и да се актуализира, за да се подсигури достъпна среда както в жилищните сгради, така и по отношение на всички свързани с веригата на достъпността елементи;

19. припомня, че хората с увреждания трябва да разполагат с всички възможности за независим живот, като правото им на автономност през целия живот е гарантирано. Регулирането на личната помощ за хората с по-висока степен на зависимост е от изключително значение;

20. подчертава ключовата роля, която всички хора с увреждания са изиграли като експерти по собственото си положение. С оглед на това местните и регионалните власти играят ключова роля, когато е необходимо да се признае тяхното активно участие в процесите на вземане на решения, включително по отношение на достъпността. За тази цел припомня наградата „Достъпен град“ (Access City Award), присъждана ежегодно от Европейската комисия на три европейски града, които са се отличили, като са направили градската среда по-достъпна за всички свои граждани, обръщайки специално внимание на проблемите, свързани с възрастта и равнището на мобилност като цяло, и насърчава провеждането на сходни инициативи, които да позволят достъпност на средата в селата и сред природата;

21. настоятелно призовава Европейската комисия да разгледа достъпността като задължителен критерий при извършването на предвидения за 2021 г. преглед на енергийната рамка за сградите, с цел да ги направи по-достъпни за хората с увреждания;

Упражняване на правата на ЕС

Да се движим и живеем свободно

22. изразява съгласие с необходимостта от приемане на европейската карта за хората с увреждания до края на 2023 г., за да се гарантира пълното упражняване на правата на Европейския съюз и с оглед на взаимното признаване на статута на хората с увреждания във всички държави членки. Очаква с интерес бъдещото предложение на Комисията относно европейската карта и се надява, че тя може да преодолее трудностите, срещнати по време на експерименталната фаза;

23. подкрепя намерението на Комисията да работи по-ефективно с държавите членки за възможно най-бързото приемане на картата и същевременно да работи за хармонизиране на признаването на статута „лице с увреждане“, което е от съществено значение, за да се гарантира правото на мобилност в рамките на Европейския съюз, като се започне от правото на ползване на подобни обезщетения и подкрепа, както и на премахването на пречките;

Насърчаване на участието в демократичния процес

24. изразява съгласие с припомнената в стратегията необходимост да се насърчава участието в гражданския и политическия живот на хората с увреждания, които продължават да са дискриминирани, дори когато упражняват правото си на глас;

25. призовава Европейската комисия да разгледа възможността за създаване на европейско споразумение относно правото на хората с увреждания да гласуват, с цел всички видове пречки да бъдат премахнати и хората с увреждания да имат пълното право да изразят политическите си предпочитания по същия начин, както всеки друг европейски гражданин. Подчертава, че към настоящия момент Комисията е приела програма за консултации относно приобщаващите европейски избори, в която обаче темата за уврежданията не е включена. Препоръчва в тази програма в най-кратък срок да бъдат включени и хората с увреждания и всички равнища, на които се провеждат избори;

26. споделя мнението, че достъпът на хората с увреждания до пълния набор от здравни грижи трябва да бъде подобрен; споделя и оценката на Европейската комисия относно неадекватността на социалните услуги и услугите за полагане на грижи, както и на здравните услуги, които показаха всичките си ограничения по време на пандемичната фаза. Подчертава изключително трудното положение в отдалечените и селските райони. Отбелязва, че въпросът за сегрегацията за пръв път се появява в европейски документ от такова значение, и изразява задоволството си от това. Счита, че е абсолютно правилно да се обърне внимание на сегрегацията на хората с увреждания и тяхната деинституционализация с цел упражняване на пълен и ефективен независим живот в общността чрез разработване на услуги по места, които да включват наблюдение на здравето, цифровизация на подкрепата за личната автономност и предоставяне на личен асистент, като се дава и избор на лицата къде, с кого и как да живеят;

Развиване на нови умения за нови работни места

27. обръща внимание на факта, че в целия Европейски съюз пандемичната криза доведе до загуба на работни места за хората с увреждания. Отново заявява също така, че това се е случило на роднини на хора с увреждания, които полагат грижи, явление, което засяга основно майките, партньорките и дъщерите;

28. споделя становището, че ускоряването на цифровата трансформация и екологичния преход предлага възможности благодарение на използването на информационните и комуникационните технологии, изкуствения интелект и роботиката, адаптирани към потребностите на хората с увреждания, и че е необходимо да се инвестира в техните цифрови умения;

29. припомня необходимостта от събиране на съпоставими данни относно уврежданията, за да се направи по-добра оценка на положението на хората с увреждания в различните условия, да се оценят политиките и действията, да се наблюдава техният напредък и да се предприемат подходящи действия;

30. призовава Комисията систематично да разглежда въпроса за задължението за предоставяне на информация относно хората с увреждания особено в селските райони. Както се призовава в Конвенцията на ООН за правата на хората с увреждания (КПХУ на ООН) и се потвърждава от Комитета на ООН по правата на човека, е необходимо да се попълни липсващата информация не само за дезагрегираните данни, но и с показатели за приобщаване, с помощта на които да се наблюдават политиките и зачитането на правата на хората с увреждания;

31. изразява съгласие с необходимостта от адаптиране на професионалните умения на хората с увреждания чрез ролята, която професионалното образование и обучение може да играят, и чрез следващия план за действие в областта на цифровото образование за периода 2021—2027 г. Подкрепя също така стратегията за изпълнение на тези действия чрез силен ангажимент с участието на държавите членки, за да се гарантира, че те разполагат с приобщаващи и достъпни програми, както и с необходимите средства, като целта е да се използват и взаимно допълват вече съществуващите; освен това подчертава необходимостта от по-голямо насърчаване на достъпа до университетско обучение за хората с увреждания;

32. подчертава необходимостта от специфични разпоредби, даващи възможност за повишаване и промяна на квалификацията на хората с увреждания, с цел използване на потенциала на цифров преход, по-специално. Въз основа на това приветства използването на чиракуването като инструмент за социално приобщаване в програмата „Гаранция за младежта“;

33. подкрепя инициативата на Европейската комисия да призове настоятелно държавите членки да определят ясни цели за повишаване на равнището на заетост на хората с увреждания, по-специално на отворения пазар на труда и за укрепване на капацитета на службите по заетостта. Отново изтъква необходимостта от улесняване на самостоятелната заетост и предприемачество на хората с увреждания. Настоятелно призовава държавите членки да обмислят предоставянето на данъчни облекчения за предприятията, които наемат служители с увреждания, или на преференциално данъчно облагане за самостоятелно заети лица с увреждания и особено на предприемачите;

34. приветства публикуването на план за действие относно социалната икономика, който предвижда подобряване на благоприятната среда за социалната икономика, включително възможностите, свързани с хората с увреждания. Призовава за повече инвестиции в социалните предприятия, които обръщат особено внимание на интеграцията. На мнение е, че социалните предприятия могат да насърчават пазарно ориентиран модел за дейности, които, ако се управляват успешно, могат да бъдат разширени и финансово устойчиви на отворения пазар на труда ( 1 )

Равен достъп и недискриминация

35. признава, че въпросът за достъпа до правосъдие не е второстепенен и се отнася по-специално до институционалната дискриминация на хората с интелектуални, психосоциални и психични увреждания. Настоятелно призовава държавите членки да популяризират най-добрите си практики с цел взаимстването и разпространението им;

36. Припомня „големия брой граждани на ЕС, които страдат от нарушение в развитието и/или от психическо заболяване и биха могли да бъдат поставени под настойничество (plenary guardianship) или попечителство (partial guardianship). Изразява, обаче, загриженост по отношение на пълното настойничество, при което засегнатите могат да изгубят почти всички свои законни права и решенията относно най-важните аспекти на живота им се вземат от законните им представители. Много пълнолетни лица биват настанявани в институции против волята си от съдебно назначените им представители. КР препоръчва на държавите членки да приемат стандарти, които да дават възможност за прилагане на член 12 от Конвенцията на ООН за правата на хората с увреждания ( 2 ) , и да приобщят ползвателите, техните семейства, организациите, които защитават техните права и специалистите, към вземането на решения.

37. смята, че е от съществено значение да се разгледа въпросът за борбата с насилието над хората с увреждания, по-специално над жените, момчетата, момичетата и юношите с увреждания, и въпроса за хората с интелектуални увреждания и увреждания в сферата на междуличностното общуване. Заявява, че е необходимо да се засилят действията в това отношение в новата стратегия; Например защитените структури за настаняване би трябвало да бъдат подложени на по-ефикасен мониторинг, а всички центрове за консултации и приюти за жени да бъдат напълно достъпни;

38. изразява съгласие, че едно от основните предизвикателства, пред които е изправен Европейският съюз в сферата на уврежданията, е необходимостта от борба с дискриминацията във всички области на живота на хората с увреждания;

39. признава, че образованието е основното средство за справяне с неравенствата, включително по отношение на хората с увреждания. Изразява съгласие гаранцията за приобщаващо образование да обхваща детството, юношеството, както и възрастните с увреждания. Признава, че европейските програми в тази област подкрепят и насърчават подобни дейности. Отправя искане местните и регионалните власти, сдруженията на хората с увреждания и членовете на техните семейства да участват в програмата за обучение на хората с увреждания, за да се насърчи обменът на добри практики, и призовава за активното участие на местните и регионалните власти в интегрирането на политиките за социално приобщаване в образователните политики;

Подобряване на достъпа до изкуството и културата, развлекателните дейности, свободното време, спорта и туризма

40. подкрепя насърчаването на личностното развитие на хората с увреждания, и най-вече на момичетата, момчетата и младежите, както на всички други хора, чрез достъп до изкуството, културата, творческите дейности, свободното време, спорта и туризма;

41. подчертава по-специално ролята на спорта за насърчаване на приобщаването на хората с увреждания и настоятелно призовава държавите членки да разработват програми, които осигурят участието на момичетата, момчетата, младежите и хората с увреждания със сериозни затруднения;

Даване на пример

42. признава значението на приемането на структурирана система за ефективното изпълнение на стратегията. Първата стъпка е систематичното включване на хората с увреждания в процеса на вземане на решения;

43. подчертава необходимостта от ефективна борба със стереотипите, свързани с физическите и психическите увреждания, ширещи се на практика в обществения дебат, медийното представяне и образованието, като се избере нулева толерантност към предразсъдъците, основани на физически/психични увреждания и стигматизацията, включително към използване на дискриминационен език. Местните и регионалните власти са в много добра позиция да служат за пример, както в качеството им на работодатели, така и на доставчици на услуги, а така също и поради близостта им до гражданите;

44. одобрява ангажимента на Комисията за укрепване на стратегията за човешките ресурси, така че хората с увреждания да имат достъп до работните места и да бъдат улеснени чрез разумни приспособявания, за да бъдат продуктивни по същия начин като колегите си: това включва достъпността на сградите и всички работни инструменти, с особен акцент върху създаването, развитието и използването на технологии в услуга на хората;

45. подкрепя необходимостта от укрепване на рамката за мониторинг на изпълнението на стратегията чрез въвеждане на ефективни показатели за измерване и оценка на въздействието на социалното приобщаване на хората с увреждания, които да се основават на наличните данни; припомня, че е важно да се изготвят годишни доклади, обобщаващи напредъка на държавите членки по отношение на приобщаването на хората с увреждания, като в тях се включат добрите практики на местните и регионалните власти, сдруженията на хората с увреждания и членовете на техните семейства;

46. призовава Европейския съюз, държавите членки и техните регионални и местни власти да засилят измерението на уврежданията в националните и регионалните статистически системи, за да може да се разполага с надеждни и редовни данни, съгласувани с Евростат.

Брюксел, 7 май 2021 година.. Председател на Европейския комитет на регионите Apostolos TZITZIKOSTAS

(1) Eurofound (2021 г.), Disability and labour market integration: Policy trends and support in EU Member States (Увреждания и интеграция на пазара на труда: Политически тенденции и подкрепа в държавите членки на ЕС), https://www.eurofound.europa.eu/sites/default/files/ef_publication/field_ef_document/ef20013en.pdf.

(2) https://www.un.org/disabilities/documents/convention/convention_accessible_pdf.pdf.